Diari Oficial de la Generalitat Valenciana


Sumari del DOGV 4785, del 29-06-2004 (2004/6654)

ACORD de 17 de juny de 2004, del Consell de Govern Provisional de la Universitat Politècnica de València, pel qual s'aprova el Reglament de Selecció del Personal Docent i Investigador de la Universitat Politècnica de València.
----------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2004/06/17/(1)/dof/vci/html**

### Dades del document

Número de DOGV
:   4785

Data del DOGV
:   29-06-2004

Secció del DOGV
:   I. DISPOSICIONS GENERALS

Número del document
:   2004/6654


Data del document
:   17-06-2004

Organisme emissor
:   Universitat Politècnica de València

Tipus de document
:   Acord

Anàlisi jurídica

 Descriptors 

:   * personal
    * personal docent
    * legislació
    * reglament administratiu
    * universitat
    * personal d'investigació

ACORD de 17 de juny de 2004, del Consell de Govern Provisional de la Universitat Politècnica de València, pel qual s'aprova el Reglament de Selecció del Personal Docent i Investigador de la Universitat Politècnica de València. [2004/M6654]
  
TÍTOL I
  
Règim dels concursos per a la provisió de places
  
de personal docent i investigador
  
dels cossos docents universitaris
  
CAPÍTOL I
  
Règim jurídic
  
Article 1. Normativa d'aplicació
  
Els concursos per a la provisió de places de personal docent i investigador dels cossos docents universitaris es regiran per la Llei Orgànica d'Universitats; pel Reial Decret 774/ 2002, de 26 de juliol, pel qual es regula el sistema d'habilitació nacional per a l'accés a cossos docents universitaris; pels Estatuts de la Universitat Politècnica de València, aprovats pel Decret 253/2003, de 19 de desembre; pel present Reglament; per les respectives convocatòries, i per la resta de normativa aplicable. Amb caràcter general, les actuacions de la Universitat en aquesta matèria es regiran, subsidiàriament, per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 2. Principis generals
  
Els concursos objecte de la present normativa es regiran pels principis constitucionals d'igualtat, mèrit i capacitat, així com pel de publicitat.
  
CAPÍTOL II
  
Sistema general: l'habilitació
  
Article 3
  
El procediment d'accés a cossos de funcionaris docents universitaris segueix el sistema d'habilitació estatal prèvia, la qual ve definida per la categoria del cos i l'àrea de coneixement.
  
L'habilitació faculta per a concórrer als concursos d'accés per a la provisió de places dels corresponents cossos de funcionaris docents universitaris. Així, també podran participar en els esmentats concursos, junt amb els habilitats, els funcionaris del cos i l'àrea de coneixement de què es tracte i els dels cossos docents universitaris d'iguals o superiors categories i la mateixa àrea de coneixement, de qualsevol situació administrativa.
  
La Universitat Politècnica de València, en atenció a les necessitats docents i investigadores i pel procediment que establisca el Consell de Govern, acordarà les places que es proveiran mitjançant concurs d'accés entre habilitats i convocarà els corresponents concursos d'accés.
  
CAPÍTOL III
  
Selecció del personal funcionari de carrera
  
dels cossos docents universitaris
  
Secció primera
  
Convocatòria dels concursos d'accés
  
Article 4. Convocatòria
  
1. La convocatòria dels concursos d'accés es realitzarà per resolució del rector, a proposta del Consell de Govern, de conformitat amb el que estableix el Reial Decret 774/2002, de 26 de juliol.
  
La Universitat podrà convocar els concursos d'accés a cossos de funcionaris docents universitaris sempre que es complisquen els requisits establits i les places corresponents estiguen dotades en l'estat de despeses del pressupost de la Universitat.
  
2. La convocatòria dels concursos es publicarà en el Boletín Oficial del Estado i en el Diari Oficial de la Generalitat Valenciana a partir dels 15 dies següents a aquell en què el BOE publique la resolució de convocatòria de les proves d'habilitació corresponent.
  
En tot cas, estant vacant una plaça de les comunicades al Consell de Coordinació Universitària, la Universitat la convocarà dins dels vint dies següents a la publicació en el BOE la relació de candidats habilitats en el cos i l'àrea de coneixement corresponents.
  
3. La convocatòria haurà de determinar:
  
a) Les places objecte del concurs, la categoria del cos, l'àrea de coneixement a què pertany la plaça i, si s'escau, les activitats docents i investigadores, referides a una matèria de les que es cursen per a l'obtenció de títols de caràcter oficial de primer i segon cicles, que haurà de realitzar qui obtinga plaça. L'existència d'aquesta última especificació no suposa per a qui obtinga la plaça un dret de vinculació exclusiva a aquesta activitat docent o investigadora, ni limita les competències de la Universitat per a assignar-li altres obligacions docents o investigadores.
  
b) Les característiques de les sol·licituds, els terminis i el lloc de presentació d'aquestes; la composició i el termini màxim de constitució de la comissió; les fases de desenvolupament del concurs; les característiques, el lloc i el termini màxim de realització de l'acte de presentació i de realització de la prova, i les normes per a la presentació de documents i sobre nomenaments, d'acord amb el que prescriu aquesta normativa.
  
c) El barem a utilitzar per a l'avaluació dels mèrits de les persones candidates, en què cal incloure, almenys, els límits mínims i màxims dels pesos a assignar als mèrits d'investigació, docència, gestió i altres.
  
d) Els mitjans i llocs oficials on es publicaran els tràmits dels concursos que es convoquen, així com les actuacions de les comissions.
  
Secció segona
  
Les comissions de concursos d'accés
  
Article 5. Composició de les comissions
  
1. Correspon al Consell de Govern, amb la consulta prèvia al Consell de Departament del departament a què s'adscriga la plaça, designar els membres de les comissions, tant titulars com suplents, per als concurs d'accés. El rector realitzarà el nomenament i n'ordenarà la publicació en el BOE i en el DOGV.
  
2. Els concursos d'accés seran resolts per una comissió formada per cinc membres, que hauran de ser professors de l'àrea de coneixement o, si s'escau, quan no hi haja professors de l'àrea de coneixement que complisquen els requisits establits, es recorrerà a professors d'àrees afins descrites en l'annex V del Reial Decret 774/2002. A més, hauran de tenir igual o superior categoria funcionarial a la plaça del concurs; almenys dos dels esmentats membres han de ser de categoria superior, excepte quan la plaça objecte de concurs siga de catedràtic d'universitat. Dos dels membres de la comissió poden ser professors d'un altre estat de la Unió Europea amb categoria equivalent a la dels altres membres.
  
Tots els membres de la comissió que pertanguen als cossos docents universitaris hauran de comptar amb el reconeixement dels períodes d'activitat investigadora mínima que s'estableixen per als membres de les comissions d'habilitació.
  
El president de la comissió serà el professor pertanyent al cos docent superior amb més antiguitat, i tindrà la condició de secretari el professor de menor categoria i antiguitat.
  
3. La condició de membre d'una comissió de selecció és irrenunciable, excepte en els casos de concurrència dels supòsits legals d'abstenció o recusació, o de causa justificada que impossibilite l'actuació del membre de la comissió. Correspon al rector la resolució dels incidents d'abstenció o recusació i l'acceptació, si escau, de les renúncies.
  
Article 6. Règim de funcionament de les comissions
  
1. Les comissions es constituiran en el termini màxim de vint dies des de l'endemà a la data de publicació del nomenament dels seus membres en el DOGV. El president, amb la consulta prèvia a la resta de membres, convocarà els titulars i, si s'escau, els suplents, amb una antelació mínima de deu dies, per a procedir a l'acte de constitució de la comissió, amb indicació del lloc, la data i l'hora.
  
2. La constitució de cada comissió exigirà la presència de tots els membres. Els membres titulars que no concórreguen a l'acte de constitució cessaran i seran substituïts pels seus suplents. En el cas que, a més dels titulars, en algun dels suplents concórrega causa d'abstenció, recusació o renúncia, es podran substituir entre ells correlativament. En el cas que no fóra possible la constitució, el rector dictarà resolució motivada, suspendrà els terminis del concurs i procedirà de nou al nomenament d'una comissió o de part d'aquesta.
  
3. Per a la vàlida actuació de la comissió serà necessària la participació, com a mínim, de tres membres. Els membres de la comissió que estiguen absents en alguna actuació, cessaran en la seua condició de membres. En cas d'absència, el president serà substituït pel vocal de major categoria i antiguitat, i el secretari serà substituït pel professor de menor categoria i antiguitat.
  
4. Totes les actuacions que realitze la comissió tindran el seu reflex en els corresponents models d'actes, que estaran en poder del president de la comissió.
  
Secció tercera
  
Criteris generals de selecció
  
Article 7. Criteris d'avaluació
  
1. En els concursos d'accés es valorarà l'activitat investigadora, docent i de gestió, així com altres mèrits de les persones candidates. En aquelles places convocades amb perfil en els termes de l'article 14.3 del Reial Decret 774/2002, aquesta valoració haurà de tenir en compte l'adequació de l'activitat i els mèrits al perfil de la plaça convocada.
  
2. La comissió determinarà, en l'acte de constitució, els criteris específics de valoració, i respectarà, en tot cas, la proporció dels mèrits recollida en la convocatòria.
  
Secció quarta
  
Procés de selecció i proposta de provisió
  
Article 8. Admissió de candidats
  
1. Les persones interessades que desitgen participar en els concursos d'accés presentaran la corresponent sol·licitud, segons el model que figure en la convocatòria, junt amb la documentació acreditativa dels requisits per a participar-hi i el pagament de les taxes, al Rectorat de la Universitat Politècnica de València, en el termini de 20 dies des del següent a la publicació de la convocatòria. El compliment dels requisits es refereix sempre a data anterior a la finalització del termini per a sol·licitar la participació en el concurs.
  
2. En el termini màxim de deu dies des de l'acabament del termini de presentació de sol·licituds, mitjançant resolució del rector, s'aprovarà la llista provisional d'admesos i exclosos, amb indicació de les causes d'exclusió, i es publicarà pels mitjans establits en la convocatòria. Contra aquesta llista provisional es podran presentar reclamacions en el termini de 10 dies, des del següent a la publicació de la mencionada resolució. Finalitzat el termini de reclamacions, el rector, en el termini màxim de quinze dies, publicarà pels mitjans establits en la convocatòria una resolució en què s'aprove la llista definitiva d'admesos i exclosos, amb indicació de les causes d'exclusió. Contra aquest acord, es podrà interposar recurs de reposició davant del rector en el termini d'un mes.
  
Article 9. Constitució de la comissió i presentació de candidats
  
1. El president de la comissió procedirà a constituir-la en la data fixada a l'efecte. En l'acte de constitució i abans de la presentació de candidats, la comissió fixarà i farà públics els criteris de valoració del concurs d'accés que, en qualsevol cas, hauran de respectar el que indica l'article 7, i els farà públics. Amb una antelació mínima de deu dies, el president convocarà tots els candidats admesos per a la realització de l'acte de presentació, amb indicació de la data, l'hora i el lloc. En tot cas, l'acte de presentació de candidats haurà de celebrar-se en el termini màxim de setanta-dues hores des de l'acte de constitució. L'acte de presentació serà públic i en aquest els candidats donaran al president de la comissió cinc exemplars del seu historial acadèmic i investigador, així com un exemplar de les publicacions i els documents acreditatius dels mèrits i cinc exemplars, si s'escau, del programa raonat corresponent al perfil de la plaça convocada.
  
En l'acte de presentació, la comissió indicarà la data de realització de la prova. Així mateix, en l'acte de presentació, si s'escau, es determinarà per sorteig i es farà públic l'ordre d'intervenció dels candidats presentats i es fixarà el lloc, la data i l'hora del començament de la prova. En tot cas, la prova haurà de començar en un termini màxim de cinc dies des de l'acte de presentació.
  
2. El secretari de la comissió garantirà que la documentació entregada pels candidats puga ser examinada per tots els candidats presentats abans de l'inici de les proves, i es fixarà el lloc, la data i el termini en l'acte de presentació.
  
Article 10. Realització de la prova
  
1. La prova consistirà en l'exposició oral per part les persones candidates dels mèrits i de l'historial acadèmic, docent, investigador i de gestió, així com del projecte acadèmic. Així mateix, a la prova, exclusivament en el cas de places convocades amb perfil en els termes de l'article 14.3 del Reial Decret 774/2002, s'afegirà l'exposició d'un programa raonat corresponent al perfil de la plaça convocada. L'exposició dels mèrits, l'historial i el projecte de cada un dels candidats i, si escau, l'exposició del programa raonat, tindrà una duració màxima d'una hora. A continuació, la comissió debatrà amb el candidat sobre els seus mèrits, historial i projecte i, si s'escau, sobre l'exposició del programa raonat, durant un temps màxim de dues hores.
  
2. Una vegada finalitzada la prova, cada membre de la comissió emetrà un informe raonat, ajustat als criteris de valoració prèviament acordats per la comissió, sobre els mèrits, l'historial i el projecte de cada un dels candidats presentats. A la vista dels informes, la comissió efectuarà una proposta motivada de provisió, que haurà de ser aprovada almenys per tres vots a favor. No podrà proposar-se un nombre més gran de nomenaments que el de places convocades. Els vocals que voten en contra de la proposta majoritària hauran de fer constar la motivació del seu vot.
  
Quan s'hagen convocat diverses places, la comissió citarà les persones candidates proposades per l'ordre de valoració que s'hi haja efectuat, perquè elegisquen vacant.
  
Tots els concursos podran resoldre's amb la no-provisió de plaça o places, si bé tenint en compte el que disposa la normativa d'aplicació.
  
Article 11. Proposta de provisió i remissió actes de la comissió
  
1. La proposta motivada de provisió de la plaça es farà pública en el lloc de realització del concurs i en el tauler d'anuncis del departament. La proposta de provisió indicarà els possibles mitjans d'impugnació que podran utilitzar les persones interessades.
  
2. La proposta de provisió es publicarà en el termini màxim de cinc dies des del següent a l'acabament de les proves. Aquesta proposta romandrà exposada, almenys, fins a la finalització del termini per a interposar recurs administratiu.
  
3. El president de la comissió, una vegada efectuada i publicada la proposta de provisió, trametrà al rector un exemplar de totes les actes i informes. Quan acabe el termini d'exposició, el secretari del centre trametrà al rector el certificat del període complet d'exposició pública.
  
Article 12. Nomenament i presa de possessió
  
1. El rector nomenarà la persona candidata proposada per la comissió, amb l'acreditació prèvia del compliment dels requisits establits en la convocatòria i dels generals per a l'accés a la funció pública, d'acord amb la legislació aplicable, en un termini màxim de trenta dies des del següent a la publicació de la proposta de provisió. En el cas que el candidat proposat no presente en temps i forma la documentació requerida, el rector nomenarà el següent candidat segons l'ordre de valoració formulat, amb l'acreditació prèvia dels mencionats requisits.
  
2. Els nomenaments es publicaran en el BOE i en el DOGV, i es comunicaran als registres corresponents i a la Secretaria General del Consell de Coordinació Universitària. Els terminis legals per a la presa de possessió de la plaça es comptaran des de l'endemà de la publicació del nomenament en el BOE.
  
Secció cinquena
  
Recursos contra la proposta de provisió
  
Article 13. Comissió de reclamacions
  
1. Contra la proposta de la comissió, les persones candidates podran presentar una reclamació davant del rector, dins del termini establit legalment. Admesa a tràmit la reclamació, se suspendran els nomenaments fins a la resolució.
  
2. L'esmentada reclamació serà valorada per set catedràtics d'universitat de la Universitat Politècnica de València, de diverses àrees de coneixement, amb el reconeixement dels períodes d'activitat investigadora i/o docent que s'estableixen en els Estatuts de la Universitat Politècnica de València. Tots els membres seran designats per majoria absoluta dels membres del Consell de Govern a proposta del rector, per un període de quatre anys. Els membres de la comissió de reclamacions es renovaran cada quatre anys.
  
3. En cas de cessament d'algun dels membres de la comissió de reclamacions amb anterioritat al compliment del període per al qual van ser nomenats, s'haurà de procedir a la designació d'un nou membre pel mateix procediment. Aquest substitut ho serà pel temps que quede fins a la renovació de l'òrgan.
  
La resolució del rector, que haurà de ser emesa en el termini màxim de tres mesos, amb la proposta vinculant prèvia de la comissió de reclamacions, esgota la via administrativa i es pot impugnar davant la jurisdicció contenciosa administrativa.
  
Disposició addicional única
  
Els efectes jurídics dels actes administratius que es deriven de les actuacions descrites en el present reglament es computaran a partir de la publicació en el DOGV, llevat que una norma de rang superior establisca el contrari.
  
Disposició final
  
El present reglament entrarà en vigor a partir de l'endemà de la publicació en el DOGV.
  
València, 17 de juny de 2004
  
El president del Consell de Govern,


Còpia Permalink ELI